ہرنائی (آن لائن) بلوچستان عوامی پارٹی نا راہشون صوبائی وزیر پی ایچ ای، واسا حاجی نورمحمد خان دمڑ پارینے کہ بلوچستان نا مخلوط صوبائی حکومت نا 2 سال انا کارکڑد مست انا پن انا قوم پرست و مذہبی جماعت آتا 70 سال انا حکومت نا دورتیان جوان ءِ۔ قومی شاہراہ مٹھڑی نا خڑک آ سبی آن جیکب آباد آ ہنوک آ ویگن و مزدا ٹرک اٹ شکست اٹ نہادی جان تا زیان مننگ آ ڈکھ و است ہسونی نا درشانی ءِ کرسا زہمی خاہوت آتون است ہسونی نا درشانی کرے و دعا کرے کہ اللہ تعالیٰ ایماندار تے جنت الفردوس اٹ جاگہ ایتے وپدخاہوت آتے صبر انا توفیق ایتے۔ صوبائی وزیر حاجی نورمحمد خان دمڑ پارے کہ ساڑی صوبائی حکومت نا کارکڑد آن صوبہ ناکل محکمہ غاتیا الس نا پت بحال مننگ ءِ‘صوبائی حکومت کل محکمہ غاتے فعال کرینے۔ او پارے کہ ساڑی صوبائی حکومت نا کل آن بھلا سرسہبی صوبہ غان کرپشن و کمیشن نا چٹفنگ و صوبہ ٹی میرٹ ءِ بحال کننگ ءِ‘ صوبہ ٹی غٹ فیصلہ غاک میرٹ آ مننگ اٹی ءُ۔ او پارے کہ کورونا وائرس، پِر‘ نوکاپ‘ ملخ‘ ایلو چیلنج آتیان پد ہم صوبائی حکومت بلوچستان ءِ شونداری وشونہال نا کسر آ روان کرینے۔
